Blou Vlag-strande: Suidkus behou sy sewe, maar waar is Durban? | News24
Blou Vlag-strande: Suidkus behou sy sewe, maar waar is Durban?
PHOTO: SOURCEDDie Blou Vlag-embleem wat aandui die strand voldoen aan streng standaarde.
Soos reeds bekend, het die Natalse Suidkus die Blou Vlag-status van sewe strande behou, en word die getal slegs deur Kaapstad oortref. Die strande is Marina, Trafalgar, Lucien, Southport, Umzumbe, Ramsgate en Hibberdene. Margate, wat vroeër ook hierdie status gehad het, het nog nie daarin geslaag om weer aan die standaarde te voldoen nie.
Hierdie standaarde is streng, en op die internasionale webwerf van die betrokke organisasie word die vereistes breedvoerig aangedui.
Van hulle is puik watergehalte, goeie bestuur, ‘n gedragskode vir mense wat die strande gebruik, voldoende en skoon toiletgeriewe, beskikbaarheid van noodhulp wanneer nodig, veiligheidsmaatreëls en streng beheer oor honde en ander huisdiere.
Daar is nog verskeie ander kriteria, en ‘n interessante bepaling is dat natuurlike opdrifsels en algae wat op die strande beland, nie verwyder moet word nie.
Wat die Suidkus se prestasie buitengewoon maak, is dat die standaarde dwarsdeur die jaar gehandhaaf word, terwyl die ander Suid-Afrikaanse strande dit net vir sekere periodes doen.
Suid-Afrika, die eerste land buite Europa wat hierdie status verwerf het, het met die jongste Wessa-toekennings 66 Blou Vlag-strande, die meeste van hulle in die Kaap.
Een van die nuwe toevoegings is die Victoria en Albert-waterfront in Kaapstad as ‘n marina.
Op die oomblik is daar 24 strande in drie provinsies wat voorberei word vir Blou Vlag-status.
Hulle is besig met die nodige opgraderings en aanpassings, en sal oor twee jaar aansoek kan doen vir volle Blou Vlag-status.
‘n Totaal van 14-duisend mense sal by die nuwe strande betrokke wees, en hulle word op die oomblik opgelei. Daar is ook agt Blou Vlag-marinas in die land: Sewe in Wes-Kaapland en een in Oos-Kaapland, naamlik Kaap St Francis.
Wes-Kaapland het die meeste Blou Vlag-strande in Suid-Afrika, naamlik 37.
Tweede is KwaZulu-Natal met nege en sewe wat daarvoor voorberei word.
Oos-Kaapland is tweede met sewe en agt wat hoop om die status te verwerf. Van I November af sal die Blou Vlag wapper op 3 783 strande en by 698 marinas wêreldwyd.
Die Blou Vlag-embleem het in 1987 ontstaan, meer as 40 lande neem daaraan deel, en die Wêreld-toerisme-organisasie sê dit is die bekendste eko-etiket ter wêreld.
‘n Vraag wat gereeld gevra word is: Wat het van die Durbanse strande geword?
Die antwoord hierop is ongelukkig dat hierdie stad, die eerste Suid-Afrikaanse stad wat Blou Vlag-standaarde toegepas het, tien jaar gelede besluit het om hom aan die toekenningsproses te onttrek weens die toenemende riool-besoedling van sy seewater.
In 2013 is besluit om weer aan die program deel te neem, wat vrywillig is, en die Ethekwini-munisipaliteit kon vanjaar twee Blou Vlag-strande, en twee wat voorberei word, verwerf. Voor 2008 het die stad 10 Blou Vlag-strande gehad.
In 2015 het ‘n navorser van die Universiteit van Natal ‘n uitgebreide studie gedoen, en bevind dat die mikrobiogiese gehalte van die water by Durban so versleg het dat ‘dit onwaarskynlik is dat Durban in die onmiddellike toekoms ‘n Blou Vlag-kuslyn gaan hê’.
Die hoofrede hiervoor is die besoedelde rivier- en stormwater wat in die see beland, en die gevolg is van stedelike ontwikkeling, informele nedersettings en riool-suiweringwerke langs riviere.
Nietemin, die stad het vasgebyt en twee strande – uShaka en Westbrook – het Blou Vlag-status gekry. Sewe strande in die munisipaliteite Ethekwini en KwaDukuza is in die proses om opgegradeer te word.
Hoewel daar hoop is dat Durban se destydse strandglorie herwin sal word, en provinsiale regerings-amptenare optimisties gereageer het met vanjaar se aankondigings, gaan dit ‘n opdraende stryd vir hierdie stad wees, wat ten spyte van die gebrek aan meer Blou Vlagstrande, steeds een van die land se gewildste vakansiebestemmings is.
Dis dus te betreur dat Suidkus- vakansiegangers in die onlangse verlede afgeskrik is deur die probleme van die Ugu-munisipaliteit met watervoorsiening en rioolbesoedeling, want dis ‘n besonderse prestasie om sewe Blou Vlag-strande te hê en ‘n groot toerisme-trekpleister.
Hoe gouer die kroonjuweel, Margate, op standaard gebring word, hoe beter. Wat klaarblyklik nie gou gaan gebeur nie, geoordeel aan die haglike posisie waarin Ugu hom bevind.